টাটাগোষ্ঠীর ইমেরিটাস চেয়ারম্যান রতন টাটার টুইটার হ্যান্ডল ‘হ্যাক্ড’!
রতন নিজে আজ জানিয়েছেন, গতকাল কেউ তাঁর টুইটার হ্যান্ডল ‘হ্যাক’ করে একটি টুইট করেছে। এমনকী, তাঁর হ্যান্ডল থেকে একটি ‘ভুয়ো’ টুইট দিল্লির মুখ্যমন্ত্রী অরবিন্দ কেজরীবালকেও পাঠানো হয়েছে। তিনি বলেন, ‘‘গতকাল আমার টুইটার অ্যাকাউন্ট হ্যাক করা হয়েছিল। আমি স্তম্ভিত। একটি টুইট করে আমাকে ভুলভাবে উপস্থাপনা করার চেষ্টা করা হয়েছিল। আপাতত টুইটটি মুছে দেওয়া হয়েছে।’’ বিশ্বের অন্যতম প্রভাবশালী শিল্পপতির কথায়, ‘‘আমার অ্যাকাউন্ট আবার ঠিক হয়ে গিয়েছে। তবে ওই টুইটের জন্য যে অসুবিধা হয়েছে, সে জন্য আমি অনুতপ্ত।’’
গতকাল রতনের একটি ‘প্যারোডি অ্যাকাউন্টে’র টুইট শেয়ার করা হয়েছিল। ওই টুইটে ছিল রিলায়্যান্স ইন্ডাস্ট্রিজ তথা নেটওয়ার্ক ১৮-এর প্রধান মুকেশ অম্বানী এবং প্রধানমন্ত্রী নরেন্দ্র মোদীর একটি ছবি। তাতে লেখা ছিল, ‘দেশে মূল্যবৃদ্ধি কীভাবে নিয়ন্ত্রণ করা যাবে, সে ব্যাপারে বক্তৃতা করতে নিজের এক কর্মীকে স্বাগত জানাচ্ছেন নেটওয়ার্ক ১৮-এর প্রধান’। দিল্লির মুখ্যমন্ত্রী কেজরীবালকেও টুইটে ট্যাগ করা হয়েছিল।
প্রসঙ্গত, মুকেশের সঙ্গে প্রধানমন্ত্রীর সম্পর্ক অত্যন্ত ঘনিষ্ঠ। তা নিয়ে সমালোচনাও হয়েছে। মুকেশের রিলায়্যান্স জিও ফোর-জি পরিষেবার বিজ্ঞাপনে সম্প্রতি বিভিন্ন সংবাদপত্রে মোদীর ছবি প্রকাশিত হওয়ার পর অনেকেই সমালোচনা করেছিলেন। এছাড়া, ওই পরিষেবা ‘সুষম বাণিজ্য নীতির বিরোধী’ বলে দাবি করে দেশের টেলিকম নিয়ন্ত্রক সংস্থার কাছে দরবার করেছে টাটা কমিউনিকেশন্‌স-সহ বিভিন্ন টেলিকম পরিষেবা সংস্থা। তারপর স্বয়ং রতনের অ্যাকাউন্ট থেকে ওই ব্যঙ্গাত্মক টুইট নিয়ে শোরগোল পড়ে যায়।
২০১১ সালের এপ্রিল থেকে টুইটারে রয়েছেন রতন। তিনি খুব বেশি টুইট না করলেও তাঁর ৬০ লক্ষেরও বেশি ‘ফলোয়ার’ রয়েছেন। তবে শিল্পপতির এ ধরনের টুইটে ‘ফলোয়ার’দের অধিকাংশ অবাক হন। টাটার টুইটার ‘হ্যাক্ড’ হওয়ার জল্পনাও গতকাল থেকে শুরু হয়েছিল। কারণ, রাতে দেখা যায় টাটার হ্যান্ডলে ওই ধরনের কোনও টুইট নেই।
জনপ্রিয় ব্যক্তিত্বদের অ্যাকাউন্ট ‘হ্যাক’ করার ঘটনা নতুন নয়। ২০১৩ সালেই হায়দরাবাদের চাটার্ড অ্যাকাউন্ট্যান্টের এক ছাত্রী মুকেশের ভাই অনিল অম্বানীর আয়কর অ্যাকাউন্ট ‘হ্যাক’ করেছিল। এমনকী, ওই অ্যাকাউন্টের পাসওয়ার্ডও বদলে দিয়েছিল।